Ο **Ηλίας Ρούμπος** (γενν. 17 Απριλίου 1931) είναι Έλληνας ηθοποιός του κινηματογράφου. Συμμετείχε σε ταινίες του κινηματογράφου κυρίως την δεκαετία 1960 - 1970.

Γεννήθηκε στο Αρκαδικό Ναυπλίου και σήμερα ζει στο Κερατσίνι.

Πρώτα Χρόνια
------------

Ο Ηλίας Ρούμπος έζησε τα πρώτα του χρόνια στο Αρκαδικό Ναυπλίου από που και κατάγεται. Είναι ο πέμπτος στη σειρά μεταξύ των οχτώ παιδιών της οικογένειας.  Αφού τελείωσε το Γυμνάσιο συνέχισε τις σπουδές του στην σχολή κινηματογράφου Λυκούργου Σταυράκου, στην Αθήνα, ώστε να κάνει το όνειρο του πραγματικότητα. 

Στην σχολή φοίτησε δίπλα σε σπουδαία ονόματα του μετέπειτα κινηματογράφου και θεάτρου με δασκάλους , τεράστιου βεληνεκούς, καλλιτέχνες όπως ο Βασίλης Διαμαντόπουλος, ο Κάρολος Κουν, ο Μίκης Θεοδωράκης, κ.α. 

Στην προσωπική του ζωή ήταν παντρεμένος με την Σμυρνιά Στυλιανή Ρούμπου (γένος Μισοκάλου) με την οποία έχουν αποκτήσει 2 παιδιά, τον Δημήτρη και την Βασιλική. Έμειναν μαζί ώσπου εκείνη έφυγε από τη ζωή το 2012.

Καριέρα
-------

Συμμετείχε σε ελληνικές ταινίες δίπλα σε καταξιωμένους ηθοποιούς (Μάνος Κατράκης, Νίκος Φέρμας, Ίλυα Λιβυκού, Λυκούργος Καλλέργης, Στέφανος Ληναίος, κ.α.).

Το δραματικό "Ματωμένο Πέπλο" (1960) ήταν η πρώτη ταινία που συμμετείχε, κόβοντας 10.479 εισιτήρια και λαμβάνοντας την 42η θέση ανάμεσα σε 58 ταινίες.

Σημαντικό σταθμό στην σύντομη καριέρα του αποτέλεσε η συμμετοχή στην ταινία "Σπαραγμός" με τον Μάνο Κατράκη που κόπηκαν 68.253 εισιτήρια και κατέκτησε την 63η θέση ανάμεσα σε 93 ταινίες της χρονιάς εκείνης. Στην ταινία αυτή υπό την μουσική επιμέλεια του εξαιρετικού Χρήστου Μουραμπά, εμφανίζονται και τραγουδούν ο Στρατός Διονυσίου και η Ρίτα Σακελλαρίου.

Στην ταινία "Αναστασά" του 1962, υποδύθηκε ένα πλούσιο τσέλιγκα (Σωτήρης) που ερωτεύεται την όμορφη Αναστασία (Μάρλεν Παπούλια) η οποία όμως είναι ερωτευμένη με τον Λιακόπουλο (Κώστας Κακκαβάς) και φτάνει στο σημείο να την απαγάγει, μέχρι που εκείνη καταφέρνει να απαλλαγεί οριστικά. Αξίζει δε, να σημειωθεί ότι η μουσική σύνθεση στην ταινία Αναστασά ανήκει στον αείμνηστο Βασίλη Τσιτσάνη με την μουσική εποπτεία να γίνεται από τον Χρήστο Μουραμπά.

Η τελευταία ταινία που συμμετείχε ο Ηλίας Ρούμπος ήταν το "Γράμμος - Βίτσι". Πολεμική ταινία που αναφέρεται στην περίοδο του εμφυλίου 1946 - 1949 παρουσιάζοντας την εποχή εκείνη με πρωταγωνιστές δύο αδέρφια που πολεμούν με σθένος σε δύο διαφορετικές αντιστασιακές ομάδες - σε αντίπαλα στρατόπεδα. Η ταινία προβλήθηκε την περίοδο 1971 - 1972 κόβοντας συνολικά 42.596 εισιτήρια, κατακτώντας την 67η θέση στις 90 ταινίες εκείνης της εποχής. Στην ταινία πρωταγωνίστησαν μεγάλα ονόματα του ελληνικού κινηματογράφου, όπως η Ίλυα Λιβυκού, ο Λευτέρης Γυφτόπουλος, η Μάρλεν Παπούλια, ο Χριστόφορος Ζήκας, ο Κώστας Μπακάλης, ο Κώστας Θεοδόσης, ο Νικήτας Πλατής, ο Γιώργος Οικονόμου, κ.α.

Εκτός από τις αναφερόμενες ταινίες έχει συμμετάσχει σε πολλές ακόμη με μικρότερους ρόλους ή ακόμη και μόνο δανείζοντας την φωνή του κατά την φωνοληψία.

Λίγο μετά το 1970 εγκατέλειψε οριστικά την υποκριτική και ασχολήθηκε με τις εργολαβίες οικοδομών.

Φιλμογραφία
-----------

| Τίτλος Ταινίας | Είδος Ταινίας | Έτος | Ρόλος |
| --- | --- | --- | --- |
| **Το ματωμένο πέπλο** | Δραματική | 1960 | Σταύρος |
| **Ενώ σφύριζε το τραίνο** | Αστυνομικό θρίλερ | 1961 | Αστυνομικός |
| **Αναστασία (Αναστασά)** | Περιπέτεια, Ρομαντικό δράμα | 1962 | Σωτήρης |
| **Σπαραγμός** | Δραματική | 1965 | Κώστας |
| **Γράμμος-Βίτσι** | Πολεμική | 1971 | Αντάρτης |

Παραπομπές - πηγές
------------------

1. 1 2  «Ματωμένο Πέπλο - retroDB». *www.retrodb.gr*. Ανακτήθηκε στις 30 Οκτωβρίου 2022.
2. ↑  «Μάνος Κατράκης 1908-1984 - Ελληνικός κινηματογράφος». 30 Αυγούστου 2020. Ανακτήθηκε στις 30 Οκτωβρίου 2022.
3. 1 2  «Σπαραγμός - retroDB». *www.retrodb.gr*. Ανακτήθηκε στις 30 Οκτωβρίου 2022.
4. 1 2  Mahairas, Ilias, *Anastasa*, ανακτήθηκε στις 2022-10-30
5. ↑  «Αναστασά - retroDB». *www.retrodb.gr*. Ανακτήθηκε στις 30 Οκτωβρίου 2022.
6. 1 2  Mahairas, Ilias (2012-02-14), *Grammos*, Galaxias Films, ανακτήθηκε στις 2022-10-30
7. 1 2  «Γράμμος - retroDB». *www.retrodb.gr*. Ανακτήθηκε στις 30 Οκτωβρίου 2022.
8. ↑  Trenoargolida. «Ενώ σφύριζε το τραίνο (1961)». Ανακτήθηκε στις 30 Οκτωβρίου 2022.
9. ↑  «Ενώ σφύριζε το τραίνο - retroDB». *www.retrodb.gr*. Ανακτήθηκε στις 30 Οκτωβρίου 2022.